Správa zo zahraničnej pracovnej cesty

1. Účastníci ZPC
Meno:						Ing. Adriana Mičkovicová
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport a mládež
						Stromová 1, 813 30 Bratislava
Pracovné zaradenie:		štátny radca 
Znalosť jazykov:				anglický, ruský, francúzsky  a španielsky jazyk  	
2. Zahraničná pracovná cesta 
Štát: 						Belgicko
Mesto:						Brusel
Vykonaná v dňoch: 				7.-8. januára 2015
Prijímajúca organizácia: 			Rada Európskej únie, generálny sekretariát                                                                     
Účel cesty:					Zasadnutie pracovnej skupiny pre šport Rady  						Európskej únie (ďalej len „Rada“) 
Spôsob financovania: 		            	Rada Európskej únie a Ministerstvo školstva, 
						vedy, výskumu a športu SR				
3. Rámcový program pobytu

7. januára 2015
Príchod delegácií

8. januára 2015
1.	Schválenie agendy
2.	Informácie lotyšského predsedníctva
3.	Informácie Európskej komisie
4.	Maximalizácia úlohy „grassroots“ športu v rozvíjaní prierezových zručností, predovšetkým medzi mladými ľuďmi 
-	prezentácia
-	výmena názorov na základe diskusného dokumentu Predsedníctva
= Doc. 16638/14 SPORT 61 JEUN 119 EDUC 348 SOC 860 EMPL 200
5.	Rôzne
Odchod delegácií

4. Všeobecné informácie k problematike

Na prvom zasadaní pracovnej skupiny pre šport počas lotyšského predsedníctva boli predstavené jeho priority, ktorými sú ďalšia implementácia Pracovného plánu EÚ pre šport, hlavne časti „šport a spoločnosť“, úloha tzv. „grassroots” športu a finalizácia procedúry podpisu Dohovoru Rady Európy o manipulácii športových súťaží. Lotyšské predsedníctvo predstavilo tému pripravovaných záverov Rady o úlohe tzv. „grassroot“ športu pri rozvíjaní prierezových zručností mladých ľudí a následne k nej prebehla diskusia členských štátov EÚ.

5. Stručné zhrnutie rokovania

1. Schválenie agendy
Agenda zasadnutia bola schválená bez zmien. 

2. Informácie predsedníctva
Rokovanie výboru viedla pani Santa Ozolina, zástupkyňa lotyšského predsedníctva, ktorá predstavila priority terajšieho predsedníctva a informovala o hlavných podujatiach lotyšského predsedníctva v prvom polroku 2015.
Prioritami lotyšského predsedníctva  sú: ďalšia implementácia Pracovného plánu EÚ pre šport, hlavne časti „šport a spoločnosť“, úloha tzv. „grassroot” športu a finalizácia procedúry podpisu Dohovoru Rady Európy o manipulácii športových súťaží.  
Hlavné podujatia lotyšského predsedníctva sú:
-	Zasadnutia pracovných skupín pre šport v Bruseli 8.1., 27.1., 3.3., 9.4., 27.4.2015
-	Zasadnutie Rady ministrov v Bruseli: 19.5.2015
-	Konferencia „Šport a pohybové aktivity pre rozvoj ľudského kapitálu“ 16.2.2015 v Rige
-	Zasadnutie riaditeľov pre šport 17.2.2015 v Rige

3. Informácie Európskej komisie
Európske športové fórum Miláno 2014 
Európska komisia (ďalej len „Komisia“) zhodnotila Európske športové fórum v Miláne ako úspešné. Hlavnými témami boli budúcnosť športovej politiky EÚ, masový šport, ekonomický rozmer športu a Európsky týždeň športu (bolo podpísaných 14 partnerských dohôd). Nasledujúce fórum sa uskutoční začiatkom roka 2016.
Erasmus+ šport 
Na stránke Komisie je už zverejnený zoznam schválených projektov z Výzvy 2014. V roku 2015 sa uskutoční hodnotenie prvého roka implementácie. Termíny na predkladanie projektov na rok 2015 sú 22. januára  pre projekty so zameraním na Európsky týždeň športu a 14. mája pre všetky ostatné.

Expertné skupiny
	Prvé stretnutie expertnej skupiny pre rozvoj ľudských zdrojov v športe sa konalo 13. novembra 2014, za predsedu bol zvolený G. Taylor (Spojené kráľovstvo). Hlavnými témami skupiny sú: dobrovoľníctvo, kvalifikácie, usmernenia EÚ pre duálnu kariéru, zamestnateľnosť mladých ľudí. V práci skupiny je zapojených 26 členských štátov a 12 pozorovateľov. Druhé stretnutie expertnej skupiny pre zdraviu prospešné pohybové aktivity sa uskutoční 9.-10. februára v Budapešti. Druhé stretnutie expertnej skupiny pre riadenie ľudských zdrojov v športesa uskutoční v Rige 17. februára, expertnej skupiny pre dobré riadenie 6. marca v Bruseli.

Európsky týždeň športu
Doteraz bolo určených 29 národných koordinátorov, ktorí do konca januára dostanú usmernenia a pravidlá, ako predložiť žiadosti o granty na Európsky týždeň športu. Tie je potrebné zaslať do polovice marca. Informačný deň pre koordinátor sa bude konať 12. februára v Bruseli. Podpis zmlúv je plánovaný do konca apríla 2015. 

Štúdie
Nedávno bola zverejnená štúdia o prevencii dopingu (kontraktor: EuropeActive). Boli vybraní zostavovatelia 4 štúdií:
- minimálne požiadavky kvality pre duálne kariéry
- športové kvalifikácie získané prostredníctvom športových organizácií a športových vzdelávacích inštitúcií
- implementácia usmernení EÚ o pohybových aktivitách
- národné športové satelitné účty v EÚ

4. Maximalizácia úlohy „grassroots“ športu v rozvíjaní prierezových zručností, predovšetkým medzi mladými ľuďmi 
Lotyšské predsedníctvo predstavilo tému pripravovaných záverov Rady o úlohe tzv. „grassroot“ športu pri rozvíjaní prierezových zručností mladých ľudí a Komisia mala prezentáciu na tému úlohy masového športu pri rozvoji prierezových zručností mladých ľudí. Uviedla, že podpora zručností pre pracovné miesta je jednou z priorít novej Komisie. Prostredníctvom športu sa získava množstvo prierezových zručností a hodnôt. V sektore športu existuje veľké množstvo certifikátov a kvalifikácií, ktoré však nie sú zladené s národným systémom, ani s európskym kontextom. 
Následne  prebehla búrlivá diskusia členských štátov EÚ k pripravovaným záverom. K pripravovanému dokumentu bolo množstvo pripomienok zo strany členských krajín. Mnohým nebol jasný cieľ budúcich záverov, materiálu vytkli množstvo nezrovnalostí, aj jazykových, zhodli sa však na tom, že bude dobré zviditeľniť zručnosti nadobúdané prostredníctvom športu. Komisia takisto podčiarkla požiadavku dobre definovať cieľ dokumentu.

5. Rôzne

	V rámci toho bodu nevystúpila žiadna delegácia.

6. Závery a odporúčané návrhy

Prvé zasadanie pracovnej skupiny pre šport počas lotyšského predsedníctva bolo venované  prioritám terajšieho predsedníctva, informácii o hlavných podujatiach lotyšského predsedníctva v prvom polroku 2015 a predstaveniu pripravovaných záverov Rady o úlohe tzv. „grassroots“ športu pri rozvíjaní prierezových zručností mladých ľudí, ktoré po konzultáciách s členskými štátmi EÚ budú predložené Rade EÚ na schválenie.

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport a mládež MŠVVaŠ SR. 

8. Osobitne vyhodnotený očakávaný prínos ZPC

SR ako členský štát EÚ sa priamo zúčastňuje rokovania a diskusie v pracovnej skupine pre šport v rámci agendy EÚ a má takto možnosť zapájať sa do tvorby materiálov pre oblasť športu na európskej úrovni, ako je napr. pripravovaných záverov Rady o úlohe tzv. „grassroot“ športu pri rozvíjaní prierezových zručností mladých ľudí, ktorý  bude predložený na schválenie. Pravidelná účasť na stretnutiach je okrem toho vhodnou prípravou na predsedníctvo SR v EÚ v druhom polroku 2016. 

9. Prenos zverejnenia výsledkov ZPC, prenos získaných informácií

Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.
Bratislava, 15. januára 2015		

Vypracovala:
Ing. Adriana Mičkovicová 

Schválil: 
Ing. Ladislav Čambal
generálny riaditeľ sekcie štátnej starostlivosti o šport a mládež

Ing. Elena Malíková 
riaditeľka odboru vzdelávania a medzinárodnej spolupráce v športe